《木犀古风》
宋代·刘子翚

化工吝幽香，斑斑被花木。
氤氲寒岩桂，高韵盖群馥。
无人尽日芳，守志何幽独。
士介耻求知，女贞惭自鬻。
凄凉楚山秋，樛枝吐金粟。
浅水映轻明，微飙发含蓄。
楼端静忽闻，马上遥相逐。
踟蹰为延伫，但见林峦绿。
瓶罂谁折赠，清芬閟庐屋。
久处不自知，乍至弥郁郁。
客悲芳岁暮，梦绕寒溪曲。
长吟小山词，古意恐难复。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。